Tullissaani finalimut anngukkusuppugut | KNR\nVideo of web-håndboldbronze\nNunanut allanut unammisartut: Tullissaani finalimut anngukkusuppugut\njuunip 04-at 2019 · 05:43 uannga: Marie Kuitse Kristensen\nArnat nunanut allanut unammisartui ukiut marluk qaangiuppata unammeqqilerunik finali anguniarlugu sungiusarusupput. Kalaallit assammik arsartartut kattuffianni siulittaasuttaaq tamanna naatsorsuutigaa\nNaak VM-imut anngunniunermi kalaallit 3-nnguinnaraluarlutik, Den Dominikanske Republikinut unamminermi angusatik nuannaarutigeqaat.\nKalaallit uanamminermi 22-20-mik ajugaapput\nBronzinnappusi, tamanna qanoq misigisimanarpa?\n- Nuan! Sungiusarnerpassuit atornikuullugit, angusaq tulluusimaarnaqaaq, Anja Heilmann oqarpoq. Uanili unamminermi 1-nngorsimagaluarunik nunarsuarmi nunat tamakkerlugit pissartanngorniutilerpata unammeqataasinnaassagaluarput, tassungalu angunngitsoornertik uggoreqaat.\nTamannali anguniakkamik nutaamik pilersitsivoq\nTullissaani qanoq angusaqarnissassinnik neriuuteqarpisi?\n- Tullissaani angorusupparput finali, unammisaqattaarnitsinni naligiiffiusorujussuugami, holdit allat naligisorujussuugatsigit, Lykke Frank Hansen oqarpoq.\nTamannali anguniarunikkut sungiusartarnertik annertusissavaat, Danmarkimilu arsaqatit naapikulaneruneratigut finalimut anngussinnaanertik naatsorsuutigaat.\nTaamatullu Kalaallit Nunaanni assammik arsartartut kattuffianni siulittaasup naatsorsuutigaa. Ullumikkullu angusaat tulluusimaarutigalugu taanna oqarpoq.\n- Nuannaarpunga tulluusimaarlungalu angusaq annertuvoq, aamma suliniutitsinnut ilaagami taanna arnat nunami allanut unammisartoqarneq annertusaavigineqarnissaat oqareernertullu nammineq akilersugarivarput, taamaattumik nuannaaqaanga takutitsisinnaagatta aamma piumassuseq tassuunatigut kinguneqartitsisinnaasoq, Kalaallit Nunaanni assammik arsartartut kattuffianni siulittaasoq, Jørgen Olsen KNR-imut oqarpoq.\nCuba nunarsuami assammik arsarnermi pissartanngorniunnissamut ingerlaqqippoq, taakkulu ukiup naajartulernerani novembarimi Japanimi unammissapput.